  Виталий Пронин Туэ Удмуртиысь спортсменъёс Россиысь, Европаысь но дуннеысь ӵошатсконъёсын 233 медаль басьтӥзы, кылем арен ӵошатыса, 16 медальлы тросгес. Ар куспын лэсьтэм но азьланяз быдэстоно ужрадъёс сярысь пыр-поч вераз мугорез кыдатон культурая, спортъя но туризмъя министр Игорь Краснов.Удмуртиысь спортэз азинтон понна туэ ар понна 1 миллиард манет пала висъямын. Туннэ нуналлы шаерамы рос-прос ужа спортъя 53 федерация, ӝоген соос борды эшшо 20-ез итӥськоз. Выль амалъёс сярысь ке верано, кемалась ик ӧвӧл Ижын кылдӥзы американ футболэн но кёрлинген шудӥсьёслэн командаоссы.Мугор кыдатонэ мыло-кыдо пырисько муниципал кылдытэтъёс. Шаерамы ортчылӥсь ужрадъёсы пыриськем сяна, ас доразы но пӧртэм ӵошатсконъёс радъялляло. Умой ужа «Азбарысь тренер» проект. Со чотын тӥрлык басьтэмын. Бадӟым саклык висъяське покчиослы.Пӧртэм арлыдъем адямиос понна пӧртэм спартакиадаос ортчытыло. Гурт тол шудонъёс вуоно арын луозы Грак черкогуртын 28-тӥ февральысен 2-тӥ мартозь. Сюрслэсь ятыр спортсменъёсты пумитаны быдэс ёросэн дасясько. Туннэ нуналлы тодмо ни шудонъёслэн утисьсы - Вал.- Ужрадлы дасяськыны тырмыт дыр кылемын на, - шуиз мугорез кыдатон культурая, спортъя но туризмъя министр Игорь Краснов. - Спортзалын ӵошатскон ортчытыны луоно ни ке, «Лидер» культурая юрт выльдэмез кулэ каре, нош куас сюресъёслэн оглюкетсы югдытӥськыны кулэ. Нимысьтыз комиссия арнялы быдэ кадь Граке пота, лэсьтӥськон ужъёслэсь мынэмзэс эскере.Матысь дыре вош-тӥськонъёс ортчозы Ижысь биатлонъя но куасэн бызьылонъя комплексын. Кылсярысь, куасэн бызьылонъя комплексэ выль общежитие пуктӥське, отын ик луоз тазалыкез юнматон ёзэз но. Сое пуктон понна Россилэн бюджетысьтыз 30 миллион манет, Удмуртилэн бюджетысьтыз 24 миллион манет висъямын. Ижысь Ворошилов ульчаысь кыр интые вуоно арысен 50 метръем бассейн пуктыны кутскозы. Сое лэсьтон «Газпром - нылпиослы» программае пыртэмын, бассейнлэн огъя дуныз 620 миллион манет пала дунъяське. Бадӟым уж борды басьтӥськемезлэсь азьло шаерысьтымы лэсьтӥськисьёс Киров но Уфа городъёсы пуктэм бассейнъёслэн ужаменызы тодматскыны поталозы. И. КрасновМатысь дыре Вавожын пуктыны чакламын липет улэ интыям каток но бассейн, Уваын - выль стадион. Вуоно арысен выльдӥськон ужъёс мытэмын луозы Глазовысь «Прогресс» стадионын. Россия ласянь но юрттэт вуыны кулэ. Угось 24-тӥ ноябре «Россия-2» телеканал пыр Россиысь мугорез кыдатон культурая министр Виталий Мутко ваньмызлы кылӥськымон шуиз: Глазов городын футбол бусы луоз.Шаерамы бадӟым саклык висъяське туризмез азинтонлы. Кылем толэзь пумын 8 муниципал кылдытэтъёс выль проектъёссэс возьматӥзы. Воткаысь Перевозное черкогуртысь «Визит» центрез газэн шунтон вылысь 118 сюрс манет висъямын. Тужгес трос коньдон (2 миллион 950 сюрс манет) кошкоз Шарканысь Тол бабайлэсь резиденцизэ выльдонлы. Пыдлось Титово гуртысь Тол бабай выжыяськоз Шаркан черкогуртэ. Эгра ёросысь Лӧпшо Педунез 469 сюрс манет, Гракысь Яг песянаез 95 сюрс манетэн шумпоттӥзы, Кияса ёросысь Мумы Гырлылы 200 сюрс манет висъямын. Эшшо коньдонэн юрттэт басьтозы Каракулино ёрос, Сарапул но Ижевск городъёс.Вуоно арын 23-тӥ-29-тӥ мартэ Ижын ортчоз Россиысь инвалид спортсменъёслэн нырысетӥ тол спартакиадазы. Туннэ нуналлы дась ни шудонъёслэн утисьсы - Лымы пыры.Ужрадэ пыриськыны мылкыд каремзэ ивортӥзы 34 улосысь 800 пала спортсменъёс. Тросэз ӵошатсконъёс «Чекерил» спорткомплексын ортчозы, спартакиадаез сӥё-дано усьтон чакламын «Ижсталь» йӧ дворецын. Куасэн бызьылэм, следж-хоккеен шудэм сяна, сноуборд но гурезь куасъёс вылын ӵошатскозы, нырысьсэ кёрлинген шудозы. Та спартакиадае пыриськисьёслэн арлыдзы 21 ареслэсь бадӟым луыны кулэ ӧвӧл. Тужгес кужмоосызлы сюрес усьтӥськоз 2014-тӥ арын Сочиын ортчоно Паралимпиадае пыриськыны.Валентина Емельянова Теги: Гуртшудонъёс  